Cetățenii R. Moldova stabiliți peste hotare nu vor fi obligați să plătească polița de asigurare medicală atunci când revin acasă și trec frontiera. Anunțul a fost făcut de Guvernul de la Chișinău, care dezminte informațiile false lansate pe rețelele de socializare.
"Atenție! Un nou fals este promovat pentru a speria moldovenii din diasporă. Moldovenii din diasporă NU vor fi obligați să plătească polița de asigurare medicală atunci când revin acasă și trec frontiera. De asemenea, moldovenii din diasporă care nu au statut de rezident, adică stau mai puțin de 183 de zile în R. Moldova timp de un an, NU sunt obligați să cumpere polița de asigurare", explică autoritățile de la Chișinău.
Autoritățile subliniază că și proprietarii de terenuri cu destinație agricolă, care nu mai locuiesc în R. Moldova, nu vor mai primi înștiințări de la Compania Națională de Asigurări în Medicină, potrivit cărora trebuie să plătească contribuția de asigurări medicale în sumă fixă – 12 600 de lei.